Document ID: 31999R1228

ΚΑΝΟΝΙΣΜΟΣ (ΕΚ) αριθ. 1228/1999 ΤΗΣ ΕΠΙΤΡΟΠΗΣ
της 28ης Μαΐου 1999
σχετικά με τις σειρές δεδομένων που πρέπει να δημιουργηθούν για τις στατιστικές ασφαλιστικών υπηρεσιών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ, Ευρατόμ) αριθ. 58/97 του Συμβουλίου, της 20ής Δεκεμβρίου 1996, για τις στατιστικές διάρθρωσης των επιχειρήσεων(1), όπως τροποποιήθηκε τελευταία από τον κανονισμό (ΕΚ, Ευρατόμ) αριθ. 410/98(2), και ιδίως τα άρθρα 12ii, 12v και 12vii,
Εκτιμώντας:
(1) ότι ο κανονισμός (ΕΚ, Ευρατόμ) αριθ. 58/97 θέσπισε ένα κοινό πλαίσιο για την παραγωγή κοινοτικών στατιστικών σχετικά με τη διάρθρωση, τις δραστηριότητες, τις επιδόσεις και την ανταγωνιστικότητα του ασφαλιστικού τομέα εντός της Κοινότητας·
(2) ότι είναι απαραίτητο να προσδιορισθεί η συχνότητα κατάρτισης των πολυετών στατιστικών ασφαλιστικών υπηρεσιών· ότι είναι απαραίτητο να προσδιορισθεί το πρώτο έτος αναφοράς για την κατάρτιση των αποτελεσμάτων που αναφέρονται στο παράρτημα 5 του κανονισμού (ΕΚ, Ευρατόμ) αριθ. 57/98· ότι είναι απαραίτητο να προσδιορισθεί η κατανομή των αποτελεσμάτων για την παραγωγή των στατιστικών των ασφαλιστικών υπηρεσιών·
(3) ότι τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής στατιστικού προγράμματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η συχνότητα κατάρτισης των πολυετών χαρακτηριστικών, η κατανομή των αποτελεσμάτων και το πρώτο έτος αναφοράς για την κατάρτιση των αποτελεσμάτων που αναφέρονται στα άρθρα 4, 8 και 9 του κανονισμού (ΕΚ, Ευρατόμ) αριθ. 58/97 προσδιορίζονται στις σειρές δεδομένων στο παράρτημα του παρόντος κανονισμού.
Άρθρο 2
1. Τα κράτη μέλη πρέπει να δημιουργήσουν τις εν λόγω σειρές δεδομένων για τα στοιχεία του έτους αναφοράς 1999 και των επόμενων ετών, όσον αφορά τα χαρακτηριστικά του καταλόγου Α που αναγράφονται στο παράρτημα 5, τμήμα 4, παράγραφος 3 του κανονισμού (ΕΚ, Ευρατόμ) αριθ. 58/97 και για τα στοιχεία του έτους αναφοράς 2003 και των επόμενων ετών, όσον αφορά τα χαρακτηριστικά του καταλόγου Β που αναγράφονται στο παράρτημα 5, τμήμα 4, παράγραφος 4 του προαναφερόμενου κανονισμού.
2. Τα κράτη μέλη πρέπει επίσης να δημιουργήσουν τις σειρές αυτές, όσον αφορά τα χαρακτηριστικά του καταλόγου Α, για τα έτη 1996, 1997 και 1998, εφόσον αυτό ανταποκρίνεται στην υφιστάμενη εθνική πρακτική, και, όσον αφορά τα χαρακτηριστικά του καταλόγου Β, για τα έτη αναφοράς 2000, 2001 και 2002, εφόσον αυτό ανταποκρίνεται στην υφιστάμενη εθνική πρακτική.
Άρθρο 3
Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Μαΐου 1999.

Labels: 12
2
4
19